Пенчо Славейков
Тъмна нощ е…

chitanka.info

Тъмна нощ е. Стръвно вихъра ехти.

Вихром низ полето колата лети.

Нещо си коларят мъмри неприветно.

Татък надалеко плахо пламък светна

и примами моя смрежен с дрямка взор.

Дали той не свети на някой прозор?

В тайна ли омая някой там копнее —

и сърце му нищо друго не жалее —

часовете само бързо че хвърчът?

Или пък самотен там в домашний кът

някой в ожидание бди сред нощта будно?

И вървят за него часовете мудно?

Кой знай, кой знай. Стръвно вихъра ехти.

И колата вихром в полето лети.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.